מייק בארומן

מייקל "מייק" ריי בארומן (באנגלית: Michael "Mike" Ray Barrowman; נולד ב-4 בדצמבר 1968). הוא שחיין אמריקאי בעבר. הוא אלוף אולימפי, אלוף עולם ושיאן עולם במשחה ל-200 מטר חזה במשך 10 שנים. הוא חלוץ ב"שחייה גלית" בסגנון החזה.

ביוגרפיה 
בארומן נולד באסונסיון, פרגוואי. הוא למד באוניברסיטת מישיגן. הוא זכה בשלושה תוארי NCAA במשחה ל-200 מטר חזה בין השנים 1989-1991. שיא המכללות שלו 1:53.77 דקות ב-200 יארד חזה נשבר לאחר 11 עונות על ידי שיאן העולם ברנדן הנסן (זה היה השיא הוותיק ביותר).

באולימפיאדת סיאול (1988) סיים בארומן במקום רביעי במשחה ל-200 מטר חזה אחרי יוזף סאבו מהונגריה (2:13.52 דקות), ניק גילינגהאם מבריטניה (2:14.12 דקות) וסרג'יו לופז מירו מספרד (2:15.21 דקות).

שיאן עולם
בשנת 1989 שבר בארומן לראשונה את שיא העולם במשחה ל-200 מטר חזה בתוצאה של 2:12.90 דקות. השיא הקודם היה שייך לויקטור דייוויס מקנדה (2:13.34 דקות).

באליפות הפאן פסיפיק בשחייה שנערכה בטוקיו, יפן בשנת 1989 זכה בארומן במדליית זהב במשחה ל-200 מטר חזה בשיא עולם חדש בתוצאה של 2:12.89 דקות.

אלוף עולם
באליפות העולם בשחייה שנערכה בפרת', אוסטרליה בשנת 1991 זכה בארומן במדליית הזהב במשחה ל-200 מטר חזה בשיא עולם חדש של 2:11.23 דקות, לפני נורברט רוז'ה מהונגריה (2:12.03 דקות) וניק גילינגהאם (2:13.12 דקות). 

באליפות הפאן פסיפיק בשחייה שנערכה באדמונטון, קנדה בשנת 1991 זכה בארומן ב-3 מדליות זהב במשחה ל-100 מטר חזה בתוצאה של 1:02.02 דקות, במשחה ל-200 מטר חזה בתוצאה של 2:11.96 דקות ובמשחה שליחים 4x100 מטר מעורב בשיא עולם חדש של 3:37.15 דקות.

אלוף אולימפי
באולימפיאדת ברצלונה (1992) זכה בארומן במדליית הזהב במשחה ל-200 מטר חזה שוב בשיא עולם חדש של  2:10.16 דקות, לפני נורברט רוז'ה (2:11.23 דקות) וניק גילינגהאם (2:11.29 דקות).

בארומן פרש משחייה תחרותית והחל להתאמן בקיאקים. הוא התחרה בפסטיבל האולימפי בארצות הברית בשנת 1995.

בארומן כיום מאמן באיי קיימן.

תארים והישגים 
בסך הכל קבע בארומן 7 שיאי עולם, 6 שיאי עולם במשחה ל-200 מטר חזה ושיא עולם אחד במשחה שליחים 4x100 מטר מעורב. שיאו העולמי במשחה ל-200 מטר חזה (2:10.16 דקות), נישבר לאחר 10 שנים על ידי השחיין קוסוקיי קיטאג'ימה מיפן (2:09.97 דקות).
בארומן זכה ב-6 תוארי אליפות ארצות הברית ו-3 תוארי NCAA.
בארומן זכה פעמיים בתואר שחיין השנה בעולם בשנים 1989 ו-1990.
בארומן זכה 4 פעמים בתואר שחיין השנה בארצות הברית בשנים 1989, 1990, 1991 ו-1992. 
בשנת 1997 זכה בארומן להכלל בהיכל התהילה הבינלאומי של השחייה.

ראו גם 
התפתחות שיא העולם במשחה ל-200 מטר חזה (ויקיפדיה האנגלית)

קישורים חיצוניים

הערות שוליים

אלופי עולם בשחייה
שחייני חזה
שחיינים באולימפיאדת סיאול (1988)
שחיינים באולימפיאדת ברצלונה (1992)
אלופים אולימפיים אמריקאים: שחייה
שיאני עולם אמריקאים: שחייה
אמריקאים שנולדו ב-1968